Mgr. **Silvia Hroncová** (rod. Baránová; \* 22. júl 1964, Bratislava) je slovenská kultúrna manažérka a teatrologička.

Životopis
---------

### Štúdium

V rokoch 1983 – 1988 absolvovala štúdium filozofie/estetiky a divadelnej vedy na Divadelnej fakulte Vysokej školy múzických umení a Filozofickej fakulte Univerzity Komenského v Bratislave.

### Profesné pôsobenie

#### Ústav umeleckej kritiky a divadelnej dokumentácie, Bratislava

Do roku 1996 pracovala v Ústave umeleckej kritiky a divadelnej dokumentácie v Bratislave, pričom sa zameriavala na súčasnú slovenskú drámu a národnostné divadlá na Slovensku.

#### *Divadlo v medzičase*

V rokoch 1996 – 1998 bola šéfredaktorkou novozaloženého odborného teatrologického časopisu *Divadlo v medzičase* s podtitulom *Revue o súčasnom divadle*, vydávaného Združením divadelníkov na Slovensku. Venovala sa rozhovorom, divadelným festivalom, hodnotila sezóny maďarskojazyčných divadiel (Jókaiho divadlo v Komárne, Divadlo Thália v Košiciach), príležitostne sa venovala aj recenzistike. Svoje texty publikovala aj v časopisoch *Teatro*, *Javisko*, *Kultúrny život* a v denníku *SME*. Od roku 2002 je členkou redakčnej rady českého teatrologického časopisu *Svět a divadlo*.

#### Divadelný ústav, Bratislava

V rokoch 1999 – 2006 zastávala post riaditeľky Divadelného ústavu Bratislava, ktorý sa venuje výskumu dejín slovenského a európskeho profesionálneho divadla. V tejto pozícii iniciovala vydanie desiatky diel pôvodnej a prekladovej teatrologickej literatúry, kurátorsky spolupracovala pri viacerých ročníkoch svetovej výstavy scénografie a divadelnej architektúry. Veľkú pozornosť venovala divadlám národnostných menšín na Slovensku. Pri Divadelnom ústave zriadila alternatívnu divadelnú scénu Štúdio 12, založila festival pôvodnej tvorby Nová Dráma / New Drama, založila kníhkupectvo zamerané na umeleckú literatúru Prospero. Spolupracovala s divadelnými ústavmi v Európe, v Divadelnom ústave v rokoch 2003 – 2006 zodpovedala za koordináciu európskych fondov KULTÚRA 2000 – Kultúrny kontaktný bod.

#### Slovenské národné divadlo, Bratislava

V 2006 – 2009 pôsobila ako generálna riaditeľka Slovenského národného divadla (SND). V roku 2007 otvorila novú budovu SND, zodpovedala za dostavbu a kolaudáciu budovy, presun z Divadla P. O. Hviezdoslava a Malej scény, za prechod troch umeleckých súborov SND (činohra, opera, balet) do novej budovy a spustenie prevádzky. Prizvala k spolupráci európske divadelné osobnosti z oblasti činohry, opery a baletu, iniciovala medzinárodné koprodukcie s významnými opernými domami v zahraničí (Teatr Wielki Opera Narodowa) a priviedla na Slovensko významné zahraničné súbory (Comédie-Française, Nederlands Dans Theater). V roku 2009 v spolupráci s Asociáciou Divadelná Nitra sa Slovenské národné divadlo stalo po prvý raz v histórii Slovenska miestom stretnutia celosvetovej siete IETM – International Network for Contemporary Performing Arts.

#### Film Europe Media Company, Bratislava a Praha

V rokoch 2009 – 2013 bola programovou riaditeľkou Film Europe Media Company SK & CZ. Spolupodieľala sa na spustení vysielania a tvorbe programovej štruktúry prvej európskej televíznej stanice Film  Europe Channel (dnes Film Europe a Film Europe+), ktoré sú výnimočnými európskymi filmovými kanálmi svojho druhu v Európe a dnes vysielajú na Slovensku a v Česku. V roku 2013 sa výraznou mierou podieľala na rekonštrukcii a sprevádzkovaní kina Film Europe v priestoroch  Pisztoryho paláca,ktoré funguje dodnes.

#### Opera Národného divadla a Štátna opera v Prahe

V auguste 2013 sa stala riaditeľkou Opery Národného divadla a Štátnej opery v Prahe. Súčasne s ňou bol do vedenia súborov menovaný nový umelecký šéf Petr Kofroň (hudobný skladateľ). Riadila dva najväčšie operné súbory v Česku. Po zlúčení Štátnej opery s Operou Národného divadla Praha, ktoré sa uskutočnilo v roku 2012, zodpovedala za transformáciu obidvoch operných súborov, za efektívne nastavenie ekonomických ukazovateľov. Podieľala sa na procese kompletnej rekonštrukcie historickej budovy Štátnej opery, iniciovala medzinárodné operné koprodukcie s prestížnymi svetovými opernými domami (Teatr Wielki Opera Narodowa, San Francisco Opera, Badisches Staatstheater Karlsruhe). Zodpovedala aj za prípravu a koordináciu zahraničných zájazdov Opery Národného divadla a Štátnej opery (Japonsko, 2014, 2016, 2019, Nemecko 2018). V rokoch 2013 – 2019 bola aktívnou účastníčkou medzinárodnej opernej siete Opera Europa a v rokoch 2017 a 2018 bola členkou poroty prestížnej opernej súťaže FEDORA so sídlom v Paríži. V máji 2019 sa postu riaditeľky Opery vzdala.

#### Film Europe Media Company, Bratislava a Praha

Do 14. mája 2023 bola výkonnou riaditeľkou mediálnej spoločnosti Film Europe na Slovensku a v Česku, podieľala sa na nedávnom otvorení nového kultúrneho priestoru v Prahe Edison Filmhub (2019) a pripravovala otvorenie nového kultúrneho priestoru Edison Filmhub v Bratislave. Podieľala sa na kultúrnom a ekonomickom manažmente celej mediálnej spoločnosti.

#### Stará škola Kokava, Kokava nad Rimavicou

Od roku 2020 bola predsedkyňou občianskeho združenia Stará škola Kokava. V obci Kokava nad Rimavicou stála pri oživení historickej budovy Starej školy. Zámerom bolo nielen záchrana budovy z roku 1913, ale aj založenie galérie skla a posilnenie kultúrneho života, turistického ruchu a povedomia o regiónoch Gemer, Malohont a Novohrad. Stará škola od roku 1913 do 1990, slúžila na vzdelávanie, najprv ako meštianka, neskôr poľnohospodárska škola, Lesnícka majstrovská škola.

#### Správne rady

Od roku 2022 do 14. mája 2023 bola predsedníčka správnej rady Kreatívneho inštitútu Trenčín – Správna rada.Predsedkyňa / 2022 – 14. 5. 2023 Taktiež od roku 2022 do 14. mája 2023 bola členkou správnej rady Divadla P. O. Hviezdoslava. Od roku 2022 do 14. mája 2023 bola členkou správnej rady Vysokej školy výtvarných umení.

### Politické pôsobenie

12. mája 2023 prezidentka Zuzana Čaputová oznámila členov vlády Ľudovíta Ódora, Silvia Hroncová bola nominovaná na ministerku kultúry. Na poste ju vystriedala 25. októbra Martina Šimkovičová.

Referencie
----------

1. 1 2  Silvia Baránová. In:  *Osoby, ktoré získali titul na UK* [online]. Bratislava: Univerzita Komenského, [cit. 2023-05-12]. Dostupné online. Archivované 2023-05-12 z originálu.
2. 1 2 3 4 5 6 7  MARCINČIN, Matúš. HRONCOVÁ, Silvia. In:  *Slovník divadelných kritkov a publicistov* [online]. Bratislava: Divadelný ústav, 2023, [cit. 2023-05-12]. Dostupné online.
3. ↑   Divadlo v medzičase, nový časopis s tradíciou. *SME* (Bratislava: Petit Press), 1996-12-12. Dostupné online [cit. 2023-05-13]. ISSN 1335-4418.
4. ↑   *o nás | SAD | SVĚT A DIVADLO* [online]. www.svetadivadlo.cz, [cit. 2023-05-13]. Dostupné online.
5. ↑   *Silvia Hroncová* [online]. zachranmekulturu.sk, [cit. 2023-05-12]. Dostupné online.
6. 1 2  NEON STUDIO BRNO. *ČESKÁ REPUBLIKA* [online]. filmeurope.sk, [cit. 2023-05-12]. Dostupné online.
7. ↑   *Opera Národního divadla vstoupí do nové divadelní sezony s novým vedením - Národní divadlo* [online]. narodni-divadlo.cz, [cit. 2023-05-12]. Dostupné online.
8. ↑   *Salome* [online]. teatrwielki.pl, [cit. 2023-05-12]. Dostupné online. Archivované 2023-05-12 z originálu.
9. ↑   archive.sfopera.com, [cit. 2023-05-12]. Dostupné online.
10. ↑   *ELEKTRA | Programm | Badisches Staatstheater Karlsruhe | Spielzeit-Archiv 2019/20* [online]. spielzeit19-20.staatstheater.karlsruhe.de, [cit. 2023-05-12]. Dostupné online. [nefunkčný odkaz]
11. ↑   *Zástupci organizace Opera Europa se seznámili s transformací Národního divadla - Národní divadlo* [online]. narodni-divadlo.cz, [cit. 2023-05-12]. Dostupné online.
12. ↑   *Silvia Hroncová* [online]. narodni-divadlo.cz, [cit. 2023-05-12]. Dostupné online.
13. ↑  TASR. Hroncová odstúpila z postu riaditeľky Opery Národného divadla v Prahe. *teraz.sk* (Bratislava: TASR), 2019-05-22. Dostupné online [cit. 2024-01-19].
14. ↑  HRONCOVÁ, Silvia. Príbeh skla v starej škole v Kokave nad Rimavicou opäť ožíva. *SME* (Bratislava: Petit Press), 2022-08-03. Dostupné online [cit. 2023-05-12]. ISSN 1335-4418.
15. ↑   *KREATÍVNY INŠTITÚT TRENČÍN* [online]. trencin2026.sk, [cit. 2023-05-12]. Dostupné online.
16. ↑   *Hlavné mesto bude mať svoju vlastnú mestskú divadelnú scénu - DPOH* [online]. dpoh.sk, 2022-05-26, [cit. 2023-05-12]. Dostupné online.
17. ↑   *Správna rada* [online]. vsvu.sk, [cit. 2023-05-12]. Dostupné online.
18. ↑  BENEDIKOVIČOVÁ, Mária; GDOVINOVÁ, Denisa. Prezidentka zverejnila úradnícku vládu. Najväčšie prekvapenie je minister hospodárstva Dovhun. *Denník N* (Bratislava: N Press), 2023-05-12. Dostupné online [cit. 2023-05-12]. ISSN 1339-844X.
19. ↑  TASR. Prezidentka zverejnila zoznam členov vlády odborníkov: Toto sú oni. *teraz.sk* (Bratislava: TASR), 2023-05-12. Dostupné online [cit. 2023-05-12].
20. ↑  TASR. OBRAZOM: Toto sú členovia novej vlády, pozrite si ich profily. *teraz.sk* (Bratislava: TASR), 2023-10-25. Dostupné online [cit. 2024-01-19].

Iné projekty
------------

Commons
* Spolupracuj na Commons Commons ponúka multimediálne súbory na tému **Silvia Hroncová**

Externé odkazy
--------------

* Silvia Hroncová v Slovníku divadelných kritkov a publicistov Divadelného ústavu
* Silvia Hroncová na webe iniciatívy Zachráňme kultúru
* Silvia Hroncová na webe českého Národného divadla

| * z
* d
* u
Vláda Ľudovíta Ódora |
| --- |
| Predseda | Ľudovít Ódor |
| Podpredsedníčka | Lívia Vašáková |
| Ministri | 
* MD SR: Pavol Lančarič
* MF SR: Michal Horváth
* MH SR: Peter Dovhun
* MIRRI SR: Peter Balík
* MK SR: Silvia Hroncová
* MO SR: Martin Sklenár
* MP SR: Jozef Bíreš
* MPSVR SR: Soňa Gaborčáková
* MS SR: Jana Dubovcová
* MŠVVaŠ SR: Daniel Bútora
* MV SR: Ivan Šimko / Ľudovít Ódor
* MZV SR: Miroslav Wlachovský
* MZ SR: Michal Palkovič
* MŽP SR: Milan Chrenko

 |

| * z
* d
* u
Ministri kultúry Slovenskej republiky |
| --- |
| 
* Dušan Slobodník (1993 – 1994)
* Ľubo Roman (1994 – 1994)
* Ivan Hudec (1994 – 1998)
* Milan Kňažko (1998 – 2002)
* Rudolf Chmel (2002 – 2005)
* František Tóth (2005 – 2006)
* Rudolf Chmel (2006 – 2006)
* Marek Maďarič (2006 – 2010)
* Daniel Krajcer (2010 – 2012)
* Marek Maďarič (2012 – 2018)
* Peter Pellegrini (2018 – 2018; ad interim)
* Ľubica Laššáková (2018 – 2020)
* Natália Milanová (2020 – 2023)
* Silvia Hroncová (2023)
* Martina Šimkovičová (2023 – súčasnosť)
 |
| Ministerstvo kultúry Slovenskej republiky |

Autoritné údaje: * ISNI: 0000000418485659
* NK ČR: xx0173815
* SNK: 175225
* VIAF: 305219324